А калі ў 1960-я гады пачалося ўзбуйненне гаспадарак, то і вёска Вайцяхова ўвайшла ў склад сельгасарцелі “Радзіма”, з галоўнай сядзібай у вёсцы Клетнае. З гэтага часу вёска лічылася брыгадай, кантора якой была то ў Вайцяхове, то ў Пяценцы. На ферме пачалі даіць кароў апаратамі. Шмат гадоў на вайцяхоўскай ферме працавала даяркай Анастасія Уладзіміраўна Нікітка. У 1967 годзе ад кожнай каровы, а іх у яе было трынаццаць, яна надаіла па 2 600 кг малака. Прозвішча Надзеі Данілаўны Трыбуш было на Дошцы славы раёна. Яна надойвала ад кожнай каровы па 10 кг малака. На ферме працавала даяркай больш за сем гадоў і Марыя Васільеўна Арцюшэня, потым доўгі час яна была цялятніцай.